Flere russetreff utsolgt
Russetiden er rett rundt hjørnet, og arrangørene er godt i gang med å forberede årets russetreff.  – Det er noen billetter igjen, og de blir borte, sier Lasse Kjønigsen.  Han er daglig leder for Landstreff Fredriksten. Landstreffet arrangeres 26. – 28. april, og får besøk av artister som Broiler, Roc Boyz, Beathoven, Bibbebaby, Kris Winther og Kudos. For å oppleve disse artistene live, må man ut med 3190 kr for festivalpass.  – Alt ligger til rette for en fantastisk «RT», sier Kjønigsen.  I Halden vil alle nødetatene være på plass. I tillegg vil det tas i bruk politihund, noe som ikke kunne benyttes på landstreff i fjor.  – Den kommer begge dager. Dette er vi fornøyd med at kan benyttes igjen. Utsolgt 3. – 5. mai er det klart for Landstreff Stavanger, og det ble utsolgt for ca. fire måneder siden.  Dit kommer store artister som Martin Garrix, Wiz Khalifa og Metro Boomin. – Sikkerheten er alltid det viktigste på «LS» og vi har et tett samarbeid med offentlige etater, i tillegg til at vi investerer store ressurser for å sørge for at våre gjester skal føle seg trygge under Landstreffet, sier Aasmund Lund, pressetalsperson for LS. Festivalpass kostet mellom 2600 - 2805 kr, og premium-billettene har ligget på  3700 kr.  I Tromsø arrangeres Tromsøtreffet 10. – 12. mai. Der kvoterer de ut billetter slik at russ fra alle videregående skoler i Nordland, Troms og Finnmark skal få mulighet til å sikre seg billett. – Alt dette er utsolgt til 2024, og restbilletter slippes for øvrig russ om få uker, sier Jon Carlsen fra Russepasset Nord. Hvilke artister som skal opptre er foreløpig ikke offentliggjort, men det vil koste 1990 kr for å delta. Flere ledige billetter Hvert år arrangeres også Russens dag på tusenfryd, og i år vil det finne sted 8. mai.  Dit kommer flere artister og DJs, men det har ikke blitt kunngjort hvem disse er enda. – Likevel er det parkens eksisterende «artister» som spiller hovedrollene i vårt russetreff som f.eks. fjorårets nykommer «Storm», det klassiske innslaget «Thundercoaster «og den temporaske duoen «SpeedMonster», sier markedssjef, Erik Røhne Andersen. Én billett koster deg 499 kr, og det er fortsatt flere ledige. Rettelse: I en tidligere versjon meldte VG at Beethoven var blant artistene som skulle spille på Landstreff Fredriksten. Ludwig van Beethoven døde derimot i 1827, og det vil derfor være umulig. Det riktige er at det er gruppen Beathoven som skal opptre. Feilen ble rettet 15:00.
Årets russetreff forberedes i Norge, med blant annet fire store arrangementer: Landstreff Fredriksten, Landstreff Stavanger, Tromsøtreffet og Russens dag på Tusenfryd Landstreff Fredriksten (26. - 28. april): billetter er fortsatt tilgjengelige, artister inkluderer Broiler og Kudos, billettpris 3 190 kr Landstreff Stavanger (3. - 5. mai): utsolgt, store artister som Martin Garrix og Wiz Khalifa, billettpris mellom 2 600 - 2 805 kr eller 3 700 kr for premium-billetter Tromsøtreffet (10. - 12. mai): arrangeres for russ fra Nordland, Troms og Finnmark, billetter utsolgt til 2024, artistene enda ikke offentliggjort, billettpris 1 990 kr Russens dag på Tusenfryd (8. mai): flere ledige billetter, artister enda ikke offentliggjort, billettpris 499 kr